
Semantic Robot Navigation Agnostic to Map-Robot Variations

A technológiával lépést tartó, emberi interakcióra tervezett, valós környezetben működő autonóm rendszerek fejlesztése a mai napig nagy kihívást jelent. Ez ösztönzött minket, hogy feltárjuk a lehetőségeket. A robot navigációt választottuk, mint multidiszciplináris kihívás, mely számos tudományterületről igényel technológiai megoldásokat, beleértve a térmodellezést, a vezérlést és a szemantikus megértést. Konkrétabban célunk egy általános architektúra létrehozása, amely természetes nyelv használatával vezérli a robotokat.
Kifejlesztettünk egy általánosított, térábrázolástól és robotkonfigurációtól független navigációs keretrendszert robotok számára. Térképet készítünk a környezetről, és az azonosított tárgyakat alapmodell által generált szemantikus jellemzőkkel látjuk el. Ez olyan lekérdezéseket tesz lehetővé, mint például: „Találd meg azt a helyet, ahol hideg italokat tarthatnak”. Létrehozunk a térképről egy ritka vázgráfot a környezet szerkezetének leírására. Három új megoldást mutatunk be: (a) egy utófeldolgozó algoritmust, amely javítja a ritka vázgrafok képességét egy tisztább, strukturáltabb
reprezentáció érdekében, (b) egy sugaras vetítés alapú módszert, amely biztonságos útvonalak generálását teszi lehetővé földi robotok számára, és (c) egy algoritmust, amely hatékony felfedezést biztosít ismeretlen környezetekben, miközben
fokozatosan építi a topológiai gráfot.
A gráfot jelentéssel bíró klaszterekre (például szobákra) bontjuk, és ezeket egy nagy nyelvi modell segítségével címkézzük fel. A gráf csúcsai stratégiailag pozícionált környezeti pontokat reprezentálnak, amelyek alapot biztosítanak a tájékozódáshoz.
A csomópontok közötti navigációhoz megerősítéses tanulást alkalmazunk, ami függetleníti a keretrendszert a robot konfigurációjától. A fejlesztési ciklus rövidítése érdekében rendszerünket fotórealisztikus szimulációban valósítjuk meg, figyelembe véve a valós környezetbe való későbbi adaptálás lehetőségét is.
Kísérleteket végzünk, hogy értékeljük a javasolt megoldás hatékonyságát. Bemutatjuk, hogy a vázgraf-konstrukciós megközelítésünk mind a topológiai reprezentáció, mind a hatékony földi robot útvonaltervezés szempontjából megfelelő megoldást jelent, miközben versenyképes teljesítményt ér el a légi járművek navigációjában is. A teljes körű értékelés érdekében két különálló esettanulmányt készítettünk, amelyek a megoldás szimulált és valós körülmények közötti teljesítményét egyaránt vizsgálják.
Tudományos eredményünk abban rejlik, hogy egyedi módon kombináljuk a legújabb kutatási eredményeket és javítjuk az együttműködésüket. Az architektúránk lehetővé teszi a robotok számára, hogy nyelvi parancsok alapján navigáljanak a
felfedezhető tárgyak között. Alapvető célunk a moduláris felépítés és a jövőbeli bővíthetőség biztosítása, igazodva a robotika területén zajló folyamatos fejlődéshez.



